ડો. યોગેશ ચંદારાણાના અનોખા મ્યુઝિયમમાં સોલાર ટૂથબ્રશ, મેગ્નેટિક ટૂથબ્રશ, નેચરલ બાયોડિગ્રેડેબલ ટૂથબ્રશ, ક્રોમ અને સિલ્વર પ્લેટેડ ટૂથબ્રશ, નેનો ગોલ્ડ પ્લેટેડ ટૂથબ્રશ સહિત દેશ વિદેશના લગભગ 250થી 300 જેટલા વિવિધ ડિઝાઈનના ટૂથબ્રશ છે. ઉપરાંત, તેમાં નાના બાળકોમાં દાંતની માવજત માટે જાગૃતિ કેળવાય તે માટે ઓરલ હેલ્થ સ્ટેશન પણ ઉભુ કરવામાં આવ્યુ છે. જેમાં રમકડાંની દોડતી ટ્રેન દ્વારા દાંતની જાળવણી માટેનો સંદેશો આપવામાં આવે છે. આ મ્યુઝિયમમાં જુદાજુદા પ્રકાર અને ડિઝાઈનવાળી અનોખી ટૂથપિક્સ પણ આકર્ષણનું કેન્દ્ર છે. ડો. ચંદારાણાએ ડેન્ટલનો અભ્યાસ શરૃ કરતા પહેલા જ દાંત ઉપર બહાર પડાયેલી ટપાલ ટિકીટોનો સંગ્રહ શરૃ કર્યો હતો. આવા અનોખો શોખને પૂરો કરવા માટે તેમણે દેશ વિદેશની અનેક સ્ટેમ્પ્સ એકઠી કરી હતી. જેનું તેમણે દેશ-વિદેશમાં પ્રદર્શન પણ યોજ્યું છે અને તેના સંગ્રહને કારણે તેમને અનેક એવોર્ડ પણ મળ્યાં છે.